નર્મદા જિલ્લામાં વ્યાપક વન્ય સૃષ્ટિ ફેલાયેલી છે. આથી શૂલપાણેશ્વર, સાગબારા, પીપલોદમાં વન્ય સૃષ્ટિનો અભ્યાસ કરવા માટે નાઇટ વિઝન કેમેરા મૂકવાનો તંત્રએ નિર્ણય લીધો છે. નર્મદા જિલ્લાનાં વન વિસ્તારમાં વન્ય સૃષ્ટિનાં અભ્યાસ અર્થે નવેમ્બરથી જુન સુધી નાઇટ વિઝનનાં 100 કેમેરા મૂકવામાં આવશે. શુલપાણેશ્વર, સગાઇ, ગોરા, ફૂલસર, પીપલોદ, રાજપીપળા, સાગબારા વન વિસ્તારમાં વિહરતા વન્ય જીવોનો 8 મહિનામાં એકત્ર થયેલ ડેટા આવનાર વર્ષોમાં ઘણો ઉપયોગી થશે. નર્મદા જિલ્લામાં 43 ટકા વનવિસ્તાર આવેલો છે. જંગલોમાં રહેલા વિવિધ વન્યજીવો, પશુ-પંખીઓ અને લુપ્ત થતી પ્રજાતિઓ તેમજ નવી પ્રજાતિઓને શોધી કાઢવા તેમજ તેમના અભ્યાસ માટે જિલ્લાનું વનખાતુ દિવાળી બાદ 100 કેમેરા ટ્રેપ જંગલોમાં મૂકવા જઇ રહ્યું છે.